راشد خان د نړۍ درې مشهور لوبغاړي وسوځول
افغان لوبغاړي راشد خان د آی پي ال د یکشنبې د ورځې په یوې لوبې لوبې کې د نړۍ درې مشهور لوبغاړي وسوځول.
راشد خان د سنرایزر حیدراباد په لوبډله کې دی او د ګجرات لاینز سره یې سیالي درلودله. دا لوبه په حیدراباد کې وه. راشد خان په څلورو اورونو کې ۱۹ منډې ورکړې او درې لوبغاړي یې وسوځول. راشد خان د لوبې غوره لوبغاړی شو او له ټولو افغانانو یې مننه وکړه چې هغه ته دوعاوې کوي. هغه وویل چې په آی پي ال کې لوبېدل د ټول افغانستان لپاره د ویاړ خبره ده. د سنرایزر حیدراباد لوبډلې په خپل رسمي ټویټر کې راشد خان ستایلی او لیکلي یې دي چې ځوان لوبغاړي راشد خان شهکار وکړ. راشد خان چې کوم لوبغاړي وسوځول د کرکټ مشهور او خطرناکه لوبغاړي بلل کیږي. درې واړه لوبغاړي چې راشد خان وسوځول په ۲۰ اورونو کې سلیزې کړي دي. برنډن مکولم هغه لوبغاړی دی چې تقریبآ د راشد خان د عمر په اندازه یې کرکټ کړی دی. مکولم خپله لومړنۍ یوه ورځنۍ لوبه په ۲۰۰۲ کال کې وکړه. دی د نیوزلنډ مخکنی کپټان او د۲۰ اورونو خطرناکه لوبغاړی دی. مکولم په ۲۰ اورونو کې تر ۲۰۰۰ ډېرې منډې کړې چې دوه سلیزې هم په کې شاملې دي. سورېش رینا بیا د هند کیڼ لاسی بیسټمن او د ۲۰ اورونو متخصص لوبغاړی بلل کیږي او د خپلې لوبډلې ګجرات لاینز کپټان هم دی. درېیم لوبغاړی، چې راشد خان وسوځوه، د اسټرالیا مخکنی اوپنر او تېز منډه جوړونکی ایرون فیچ دی. دی هم د ۲۰ اورونو متخصص لوبغاړی بلل کیږي چې په آي پي ال، د اسټرالیا په کورنیو سیالیو بګ بش او نورو نړیوالو لوبو کې ځلېدلی او په ۲۰ اورونو کې یوه سنچري هم لري. نړیوالو مبصرونو د راشد خان لوبه ډېره وستایله. دا لومړی ځل دی چې دوه افغان لوبغاړي محمد نبي او راشد خان د آی پي ال په سیالیو کې لوبیږي. دوی دواړه په یوې لوبډلې کې دي، راشد خان په لومړنۍ لوبه کې دوه لوبغاړي وسوځول، خو محمد نبي ته لا د لوبې چانس نه دی ورکړل شوی. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.